|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Sailor Moon*** (美少女戦士セーラームーン, *Bishōjo Senshi Sērā Mūn*?), tamén traducida ó galego como ***A guerreira Lúa***, é unha serie xaponesa de manga escrita e ilustrada por Naoko Takeuchi. Foi convertida en serie anime por *Nakayoshi* entre 1991 e 1997. Os 52 capítulos individuais foron publicados en 18 volumes *tankōbon*. A serie conta as aventuras dunha moza de instituro chamada Usagi Tsukino que se transforma na Guerreira Lúa para buscar un artefacto máxico coñecido como o "Lendario Cristal de Prata" (「幻の銀水晶」, *Maboroshi no Ginzuishō*?). Durante a súa busca, lidera un grupo diverso de compañeiras, as Sailor Soldiers (セーラー戦士, *Sērā Senshi*?) que loitan contra personaxes malvadas que queren roubar o Cristal de Prata e destruír o sistema solar.

Os 18 volumes do manga foron adaptados nunha serie anime producida por Toei Animation. A serie foi emitida no Xapón entre 1992 e 1997 durante cinco tempadas, e tivo tres filmes, un especial de televisión, e tres curtametraxes producidas no mesmo período. Unha serie de televisión de acción en vivo, *Pretty Guardian Sailor Moon* emitiuse entre 2003 e 2004 e un reboot do anime, titulado *Sailor Moon Crystal* comezou a emitirse en 2014. Numerosas compañías desenvolveron produtos de mercadotecnia baseados na serie, incluíndo novelas lixeiras, cartas coleccionables, figuras de acción, producións musicais de teatro e varios videoxogos. En Galicia, *Sailor Moon* foi emitido durante a década dos noventa pola canle autonómica TVG.

Dende a súa estrea, *Sailor Moon* recibiu a aclamación da crítica e converteuse nun dos mangas e animes máis populares de todo o mundo. A serie completa vendeu máis de 35 millóns de copias en todo o mundo, converténdose nunha das producións shōjo máis vendidas de tódolos tempos. Os críticos recoñeceron a arte, a caracterización e o humor da historia. O anime fíxose moi popular en varios países e é un dos responsables da popularización da animación xaponesa na cultura occidental.

Sinopse
-------

Certo día, Bunny Tsukino, unha moza normal algo choromicas e distraída, recibe a visita dunha misteriosa gata chamada Lúa, a quen axudara esa mesma mañá de camiño á escola, e esta gata lle di que ela está destinada a converterse na Guerreira Lúa, unha gardiá co cometido de atopar e protexer á Princesa da Lúa e de buscar ó Cristal de Prata, tendo tamén que descubrir polo camiño a identidade das outras guerreiras que a axudarán nesa aventura.

Personaxes
----------

### Heroínas

**Usagi Tsukino** (月野 うさぎ, *Tsukino Usagi*?, coñecida como "Bunny" na dobraxe en galego) é a principal protagonista e heroína da serie, unha estudante que obtén a habilidade de se transformar na famosa xusticeira protectora do amor e a xustiza, a Guerreira Lúa (セーラームーン, *Sērā Mūn*?). Se ben nun principio Usagi non era máis que unha adolescente preguiceira, inxenua e choromicas, co tempo vólvese máis valente, decidida e resolta. Ademais, a súa natureza xentil xunto co seu bo corazón convértena na portadora e gardiá do poderoso Cristal de Prata.

Voz en galego: Montse Davila

**Ami Mizuno** (水野 亜美, *Mizuno Ami*?) é unha moza intelixente cun coeficiente intelectual de 300, quen de convertrse na Guerreira Mercurio (セーラーマーキュリー, *Sērā Mākyurī*?). A xusticeira do coñecemento, pode controlar a auga nos seus estados líquido, sólido, gasoso, e mesmo a néboa. Caracterízase pola súa timidez e a súa paixón por estudar, así como tamén pola necesidade de protexer ós demais. O seu soño é seguir os mesmos pasos que a súa nai no estudo da medicina. É a máis analítica do grupo.

Voz en galego: Carolina Vázquez

**Rei Hino** (火野 レイ, *Hino Rei*?) é unha decidida miko que ten a capacidade de se converter na Guerreira Marte (セーラーマーズ, *Sērā Māzu*?), a guerreira das chamas e a paixón. Rei ten habilidades de percepción extrasensorial. É quen de recoñecer forzas malignas ó seu arredor, debilitalas ou rexeitalas, ademais de poder manipular o lume. Mentres no manga Rei é unha rapaza seria e tranquila, a súa versión animada é máis temperamental, impulsiva e orgullosa; que rifa a miúdo con Usagi, mais en realidade quérea e admíraa moito.

Voz en galego: Beatriz García

**Makoto Kino** (木野 まこと, *Kino Makoto*?) é unha rapaza de estatura e fortaleza física superior á media que pode converterse na Guerreira Xúpiter (セーラージュピター, *Sērā Jupitā*?), guerreira que controla os lóstregos e as árbores. Ó comezo, Makoto semella ser unha rapaza "masculina" até que se revela que sente predilección pola cociña e a xardinaxe. Os seus pais morreron nun accidente aéreo, tralo cal Makoto tivo que aprender a vivir e coidarse soa. É unha rapaza sentimental, pero forte, que ten o costume de ver en cada rapaz que coñece un parecido co seu antigo senpai.

**Minako Aino** (愛野 美奈子, *Aino Minako*?) é unha namoradiza e alfúfara rapaza que comeza a súa traxectoria de xusticeira primeiro co nome de *Guerreira V* e despois como Guerreira Venus (セーラーヴィーナス, *Sērā Vīnasu*?), que ten poderes afíns ó amor e ó romance. Moi semellante a Usagi en aparencia (loira, delgada) e en personalidade (folgazana e amante dos videoxogos), é membro do club escolar de voleibol e devece por converterse nunha icona da cultura pop. Minako é, á súa vez, a líder das xusticeiras que protexen a Sailor Moon e a primeira das protagonistas en converterse nunha guerreira grazas ó seu fiel compañeiro e amigo, Artemis.

**Setsuna Meiō** (冥王 せつな, *Meiō Setsuna*?) é un personaxe que primeiro é presentada na súa identidade de Guerreira Plutón (セーラープルート, *Sērā Purūto*?). Posúe poderes afíns ó inframundo e a dimensión do tempo. Amiga de Chibiusa, dedícase a coidar da "Porta Espazo-Temporal", unha misteriosa estrutura que permite viaxar ó pasado e ó futuro. A súa misión consiste en non permitir que ninguén pase a través desta porta para viaxar sen permiso, ou causar cambios imprevistos na historia. Semella ser unha muller máis madura, severa e solitaria que as demais protagonistas.

**Michiru Kaiō** (海王 みちる, *Kaiō Michiru*?), unha estudante de secundaria moi delicada e unha talentosa violinista que pode converterse en Guerreira Neptuno (セーラーネプチューン, *Sērā Nepuchūn*?). Pode controla as augas profundas e posúe unha grande afinidade cos océanos. Ó igual que Rei, posúe a habilidade de percepción extrasensorial, que comeza a "canalizar" a través do seu talismán, o Espello de Augas Profundas. Antes de coñecer a Usagi e as demais, Michiru traballaba pola súa conta, ó igual que Minako e Setsuna, até que coñeceu a Haruka, quen se converteu na súa principal compañeira e mesmo na súa parella romántica.

**Haruka Ten'ō** (天王 はるか, *Ten'ō Haruka*?), unha estudante de secundaria e prodixiosa corredora de carreiras profesional. Ten moitas admiradoras e viste e fala coma se fose un home. Pode transformarse na Guerreira Urano (セーラーウラヌス, *Sērā Uranusu*?) e ten poder sobre o ar, sobre o ceo e a dimensión do espazo, e pode correr "tan axiña coma o vento". Aínda que se encontra nunha relación de parella con Michiru, gústalle facelas beiras a Usagi e a outras rapazs.

**Hotaru Tomoe** (土萠 ほたる, *Tomoe Hotaru*?) é unha rapaza lóxica e formal e a máis pequena do grupo das gardiás. É unha moza moi estraña que ten o don de curar ós feridos coas súas mans, mais pola contra ela mesma ten unha saúde moi delicada. Morta anos atrás nun accidente provocado polo seu pai, volve á vida grazas a un pacto que este fixo cun demo, pero portando agora dentro dela a semente do enviado do mal, o que fai que teña unha personalidade bipolar. Axiña se descobre que ela pode transformarse na Guerreira Saturno (セーラーサターン, *Sērā Satān*?), a última guerreira do equipo, que posúe afinidades co silencio e a fin do mundo, ademais da capacidade de destruír un planeta.

### Outros

**Mamoru Chiba** (地場 衛, *Chiba Mamoru*?) é un rapaz que se converte no heroe **Tuxedo Mask** (タキシード仮面, *Takishīdo Kamen*?, "Señor do Anteface"), un enmascarado vestido de frac que adoita aparece para axudar a Sailor Moon durante as batallas. Posúe unha gran habilidade para usar o seu sombreiro de copa, caxato e demais accesorios como armas de combate, ademais dunha capacidade para a premonición a través dos soños. Malia que Mamoru é un par de anos maior que Usagi, ten unha relación romántica con ela.

**Chibiusa** (ちびうさ, *Chibi Usa*?), é unha nena de cabelo rosado que ó comezo vai en cuarto grao de primaria, se ben é demasiado baixa para a súa idade. Apareceu como unha pequena e misteriosa visitante que se facía pasar por unha curmá de Usagi. Despois descubriuse que en realidade procede do futuro século XXX, e pode converterse nunha Pequena Guerreira Lúa (セーラーちびムーン, *Sērā Chibi Mūn*?) porque é a futura filla de Usagi e Mamoru. A súa relación con Usagi ó longo da serie baséase no agarimo que se teñen nai e filla e a rivalidade pola atención de Mamoru.

Produción
---------

Antes da creación do manga de *Sailor Moon*, Takeuchi publicou *Codename: Sailor V*, a cal se centraba arredor da personaxe de Minako Aino ("Sailor Venus"). Ela concibiu a idea a partir do seu desexo de crear unha serie de rapazas fermosas no espazo exterior, e o seu editor pediulle que as vestise co uniforme escolar xaponés, coñecido como *Sailor fuku*; o cal foi empregado como modelo para deseñar o uniforme das xusticeiras. Cando se propuxo a adaptación ó anime de *Sailor V*, o concepto foi modificado para que a protagonista de devandita historia se convertese en só un membro máis dun equipo de guerreiras *Sailor*. A serie manga resultante (*Sailor Moon*) converteuse nunha fusión do xénero máxico de rapaza popular e as series Super Sentai, das cales Takeuchi era moi afeccionada. Á vez, a autora atopou a súa inspiración na incorporación de aspectos da astronomía, a astroloxía, a mitoloxía grega, a mitoloxía romana, a xeoloxía, os temas elementais do Xapón, a moda adolescente, e as falcatruadas das colexialas.

As conversas entre Takeuchi e os seus editores previron inicialmente só unha tempada para a historia, a cal foi desenvolvida en numerosas reunións un ano antes da súa publicación. Pero unha vez rematado o traballo, os editores preguntáronlle a Takeuchi se podería continuar. Ela decidiu crear catro tempadas máis que foron a miúdo publicadas case ó mesmo tempo coa emisión da serie de anime da década de 1990, a cal tiña as cinco tempadas correspondentes e era transmitida con só un mes ou dous de atraso con respecto ó manga. Takeuchi tamén declarou a súa impresión de que, por mor de que o persoal de produción da mesma estaba na súa maioría composto por homes, a versión do anime posúe «unha leve perspectiva masculina».

Filmes
------

Esta táboa é unha pequena lista dos filmes que se fixeron sobre Sailor Moon.

| # | Saga | Título en galego | Duración | Ano da estrea |
| --- | --- | --- | --- | --- |
| 1 | Sailor Moon R | A promesa da rosa | 60 minutos | 1993 |
| 2 | Sailor Moon S | O amor da princesa Kaguya | 60 minutos | 1994 |
| 3 | Sailor Moon Super S | O milagre do buraco dos sonos | 60 minutos | 1995 |
|

Sailor Moon con actores reais
-----------------------------

*Sailor Moon Live Action* é unha serie con actores reais de 49 episodios (ou actos) e 3 especiais que preparou no ano 2003 Tokyo Broadcasting System en colaboración directa con Naoko Takeuchi, pois esta, longo tempo despois de rematar o manga e o anime, desexaba volver contar as aventuras das súas guerreiras dun xeito diferente.

A historia, en xeral, e basicamente a adaptación da primeira saga de Sailor Moon e as tramas son, a grandes trazas, máis ou menos as mesmas aínda que con lixeiros cambios argumentais.

* **Dirección:** Kenzo Maihara, Nobuhiro Suzumura, Masataka Takamaru, Ryuta Tazaki
* **Guionistas:** Yasuko Kobayashi, Naoko Takeuchi
* **Produtores:** Shinya Maruyama, Takeshi Okazaki, Yuuba Sakata, Shinichiro Shirakura, Toshiyuki Takezawa, Koichi Yada
* **Música:** Hitoshi Haneba
* **Elenco:**

| Personaxe | Actor |
| --- | --- |
| Usagi Tsukino | Miyuu Sawai |
| Ami Mizuno | Chisaki Hama |
| Rei Hino | Keiko Kitagawa |
| Makoto Kino | Myuu Azama |
| Minako Aino | Ayaka Komatsu |
| Mamoru Chiba | Jyoji Shibue |
| Lúa | Keiko Han (voz) / Rina Koike (humana) |
| Artemis | Kappei Yamaguchi (voz) |
| Raíña Beryl | Aya Sugimoto |
| Jadeite | Jun Masuo |
| Nephrite | Hiroyuki Matsumoto |
| Kunzite | Akira Kubodera |
| Zoicite | Yoshito Endoh |
| Naru Osaka | Chieko Kawabe |
| Motoki Furuhata | Masaya Kikawada |
| Hina Kusaka | Moeko Matsushita |
| Mio Kuroki | Alisa Durbrow |
| Ikuko Tsukino | Kaori Moriwaka |
| Shingo Tsukino | Naoki Takeshi |
|

* **Especiais:**

* **Acto especial:** A historia comeza 4 anos despois de derrotar a raíña Beryl. Neste especial vemos a ansiada voda entre Usagi e Mamoru e o enfrontamento das guerreiras contra Mio Kuroki, unha misteriosa muller que se proclama nova raíña do Reino da Escuridade.
* **Acto cero:** Acto especial que conta como Minako Aino coñece a súa condición de guerreira grazas a Artemis.
* **Super leccións de baile:** As mozas ensínanlle a Lúa (humana) a bailar as canciones da serie.

A música de Sailor Moon
-----------------------

### Inicio

* 1. *"Moonlight Densetsu"* [A lenda do luar] de Dali / Moon Lips.
* 2. *"Makenai"* [Resistirei] de Hanazawa Kae. (Non hai versión galega deste tema).

### Final

* 1. *"Heart Moving"* [O latexar do corazón] de Misae Takamatsu.

Notas
-----

1. ↑  Toei Video (ed.). "Pretty Soldier Sailor Moon DVD-COLLECTION Vol.1". *toei-video.co.jp* (en xaponés). Arquivado dende o orixinal o 14 de xullo de 2014. Consultado o 20 de outubro de 2016.
2. ↑  "Pretty Soldier Sailor Moon DVD-COLLECTION Vol.2 (End)". *toei-video.co.jp* (en xaponés). Toei Video. Arquivado dende o orixinal o 18 de outubro de 2014. Consultado o 20 de outubro de 2016.
3. ↑  "Crybaby Usagi's Magnificent Transformation". *Sailor Moon*. Serie 1. Episodio 1. 7 de marzo de 1992. Toei. Asahi.
4. ↑  Takeuchi, Naoko (6 de xullo de 1992 — 5 de setembro de 1996). *Bishōjo Senshi Sailor Moon Volume 1*. Kodansha. ISBN 4-06-178721-7.
5. ↑  Takeuchi, Naoko (6 de setembro de 1995). "Act 36". *Bishōjo Senshi Sailor Moon Volume 12*. Kodansha. ISBN 4-06-178814-0.
6. ↑  Takeuchi, Naoko (setembro de 1999). *Materials Collection*. Kodansha. p. 12. ISBN 4-06-324521-7.
7. ↑  Naoko Takeuchi (1993). "16". *Sailor Moon, Tankōbon 4*. Shūeisha. ISBN 978-4-06-178753-7.
8. ↑  Drazen, Patrick (2002). *Anime Explosion! The What? Why? & Wow! of Japanese Animation*. Berkeley: Stone Bridge Press. p. 212. ISBN 1-880656-72-8. OCLC 50898281.
9. ↑  "The Bond of Destiny! The Distant Days of Uranus". *Sailor Moon*. Serie 3. Episodio 106. 3 de setembro de 1994. Toei. Asahi.
10. 1 2  Takeuchi, Naoko (2 de novembro de 1994). "Acto 26: "Dos nuevas Sailor Scouts"". *Bishoujo Senshi Sailor Moon Volumen 8*. Kodansha. ISBN 978-4-06-178790-2.
11. ↑  Takeuchi, Naoko (6 de xullo de 1993). "Act 14". *Bishoujo Senshi Sailor Moon Volume 4*. Kodansha. 4-06-178753-5.
12. ↑  "Huge Shock for Usagi! Mamoru Declares a Break Up". *Sailor Moon*. Serie 2. Episodio 61. 3 de xullo de 1993. Toei. Asahi.
13. ↑  Takeuchi, Naoko (6 de novembro de 1993). "*"Diario Ilustrado de Chibiusa"*". *Bishoujo Senshi Sailor Moon Volumen 5*. Kodansha.
14. 1 2  Takeuchi, Naoko (2003). *Sailor Moon Shinsouban* **2**. Kodansha. ISBN 4-06-334777-X.
15. ↑  McCarter, Charles. www.ex.org, ed. "Entrevista Pública con Naoko Takeuchi (*Public Interview with Takeuchi Naoko*)" (en inglés). Arquivado dende o orixinal (Entrevista de preguntas y respuestas) o 21 de febreiro de 2009. Consultado o 3 de abril de 2012.
16. ↑  Drazen, Patrick (2002). *Anime Explosion! The What? Why? & Wow! Of Japanese Animation* (en inglés). Berkeley: Stone Bridge Press. p. 286. ISBN 1-880656-72-8. OCLC 50898281.
17. ↑  Grigsby, Mary (1998). "Sailormoon: Manga (Comics) and Anime (Cartoon) Superheroine Meets Barbie: Global Entertainment Commodity Comes to the United States." (PDF). *The Journal of Popular Culture, 32* (en inglés). pp. 59–80. doi:10.1111/j.0022-3840.1998.3201\_59.x. Arquivado dende o orixinal (PDF) o 30 de outubro de 2012. Consultado o 04 de xullo de 2017.
18. 1 2  Allison, Anne (2000). "A Challenge to Hollywood? Japanese Character Goods Hit the US (¿Un Desafío a Hollywood? Los Productos Japoneses llegan a los Estados Unidos)". *Japanese Studies* (en inglés) (Routledge) **20** (1): 67–88. doi:10.1080/10371390050009075.
19. 1 2  Takeuchi, Naoko (1999). *Materials Collection*. Kodansha. ISBN 4-06-324521-7.
20. ↑  Brigid Alverson (27 de maio de 2011). MTV Geek, ed. "Sailor Moon 101: Pretty, Powerful, And Pure Of Heart". *MTV Geek-MTV.com* (en inglés). Estados Unidos: Viacom. Arquivado dende o orixinal o 11 de abril de 2012. Consultado o 3 de abril de 2012. No número de agosto de 1997 [da revista] MixxZine, Takeuchi dixo: "O anime ten unha lixeira perspectiva masculina nel, xa que boa parte do persoal era masculino. A versión orixinal foi escrita por unha rapaza (eu) e para rapazas...".
21. ↑  Aínda que en Galicia fora trocado por Bunny, Usagi é o verdadeiro nome que se lle deu no Xapón a esta personaxe.
22. ↑  Este tema pertence á quinta saga (Sailor Moon Sailor Stars) e o motivo de que non teña versión galega é que esta saga nunca foi emitida en Galicia.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Sailor Moon Modificar a ligazón no Wikidata*** |

### Outros artigos

* *Xabarín Club*

### Ligazóns externas

* Páxina oficial xaponesa da serie e da súa creadora Naoko Takeuchi

* Portal:Xabarín Club
* Portal:Xapón